text:
Muri iki gihe, abanyarwanda dukunda kwicecekera. Keretse bake cyane bari mu buhake, basogongeye ku mukamo w’ingoma usanga bavuga amagambo yo gushimagiza, gusingiza no guhakwa ku butegetsi, tutibagiwe no kuvuga nabi abandi bagamije kubanyagisha ngo babakinguruke. Rubanda rundi rwa giseseka usanga bakunda kwicecekera bakurikiranira ibintu kure. Keretse iyo bibaye ngombwa ko bagaragaza aho bahagaze kugirango hatagira ubafata nk’umwanzi cyangwa bagategekwa gushimagiza ubutegetsi nk’inshingano bubahaye.
Mu gihe habonetse impamvu ibasaba kugaragaza uruhande baherereyeho biba ngombwa ko buri wese agaragaza ko yifatanyije n’ingoma iriho kabone naho yaba adashima ibyiza byayo cyangwa atanayikunze rwose. Ibyo ntawapfa kubivebera undi kuko ntawakwishora mu menyo y’urupfu abibona. Ariko se, mu by’ukuri ku mutima aho tutabona tuyobewe ko uretse n’umuntu, n’inyamaswa zikunda kwisanzura? Abashobora kukwizera bakakubwira ukuri usanga abenshi bashaririwe bitavugwa n’ubuzima, n’imibereho itarimo ubwisanzure. Baba bifuza amahoro, kugenderana no gusabana ndetse no kuba mu buzima butarimo ubwoba. Ibyo bigatuma umuntu yibaza amaherezo y’imibereho imeze gutyo cyangwa uzabasha kugeza abo bantu ku byo bifuza. Ibi ni byo nshaka gutangaho igitekerezo uyu munsi.
Gutatanya Ugamije Kwica.
Ntekereza kuri iki kibazo nibutse umukino wo kurwana n’ibimasa witwa “corrida de toros”, abantu bo mu bihugu bya Espagne, Mexique, Colombia, Ecuador, Venezuela, na za Peru bakina.
Aho bafata ikimasa cyakuze ari ingunge, maze bagakina umukino wo kugaragaza ubuhanga mu kwizibukira bakoresheje umwenda utukura. Muri Espagne, uwo mukino warangiraga umuhanga muri wo (Motador) yishe icyo kimasa, akoresheje inkota. Muri Portugal, ho arizibukira maze akareka bagenzi be (forcardas) bagera ku 8, bakagaragaza ubuhanga mu guhagarara imbere yacyo no kwizibukira. Ariko icyo nshaka kuvugaho cyane muri uyu mukino, ni uburyo iki kimasa hari igihe usanga kinyura abantu mu rihumye, maze kikabatatanya uwo gishyikiriye kikamutungira ku ihembe, kikamunaganika, kikamukandagira kikamugandagura, rimwe na rimwe kikamunangura. Ugize amahirwe akagihonoka cyamugezeho agasigarana ubumuga.
Kuko ikimasa kiba cyabatatanije, uje atabaye akomera ngo kidahorahoza mugenzi we, niwe giturumbukana, bityo kikabaremamo igikuba abantu amagana n’amagana bagakwira imishwaro. Nyamara nibo baba bakirekuye ngo cyivovote. Bityo, ibitangira ari umukino bikaza kuvamo urupfu kuri benshi, kubera ko ibyo bibwiraga biba byahindutse. Ariko hakabaho n’abandi bahagarara ahirengeye, aho bibwira ko cya kimasa kitabasha bageraho, bakarebera uko kirimo kirenza abandi. Nyamara hari igihe batungurwa no kubona kibahingutseho, maze na bo s’ukubarimbagura bigacika!
Muri iki gihe turimo mu Rwanda, ikimasa cy’ubwicanyi cyamaze gutatanya abantu, ubu kiragenda cyirenza umwe gikurikizaho undi, abandi barimo barebera. Ubwicanyi bwabaye akarande, cyangwa ndetse umuvumo ku Rwanda kuva imyaka mirongo! Urutonde rw’abamaze kwicwa rumaze kuba rurerure, kandi bicwa n’abandi banyarwanda bemera kuba ibikoresho by’ubugizi bwa nabi. Iyi ni yo ntwaro rutagimba mu zigiye kumara abanyarwanda, zabujije amahoro n’umutekano, cyane cyane mu mitima y’abatuye igihugu. Zigiye gutuma igihugu cyatembaga amahoro gitemba agahiri n’ahaginda.
Ese kuki abanyarwanda bemera kugirwa ibikoresho byo kwicana? Ni dushobora kureba impamvu nya zo, tutaziciye iruhande, wenda byadufasha kumenya amayeri yo kwirinda ko twahitanwa n’iki kimasa! Byarinda kandi biri wese kutagwa mu mutego wo gukoresha imbaraga nyinshi agirira nabi abandi, kuruta izo akoresha yigirira neza ku giti cye!
Kugira ngo umunyarwanda/umuntu yemere kwica undi bisaba iki? Biterwa n’iki?
1- Icya mbere, ni uko agomba kuba yemera ko uwo yica akwiriye gupfa, akwiriye kuvaho. Iyi ni yo mpamvu nyamukuru izindi zishingiraho. Ukwemera ni cyo kintu cya mbere kigenga amarangamutima ya muntu. Icyo umuntu yemera usibye no kugikora aragipfira. Kugirango rero hajye kuboneka abantu – abanyarwanda bemera ko hari bandi abanyarwanda babi cyane, ku buryo bakwiriye kwicwa (batanabanje kuregerwa ubwo bubi,ngo baburane bakatirwe n’urukiko, bahanwe cyangwa bagirwe abere nkuko byakagombye), bisaba ko hari abantu bigisha iyo vanjili. Kandi kwigisha iyo vanjiri, binyura mu guhimba imvugo zigamije kugaragaza ububi bw’abo bantu, rimwe na rimwe kubata mu mitego yateguriwe kubegekaho ibyaha, cyangwa kubita amazina mabi, no kubahindanya imbere ya rubanda, bityo buri wese ubabonye akicara ku ntebe y’umucamanza, akabita ibyohe by’ibivume, ashingiye ku isura baba bambitswe. Iyo bimeze gutyo uwo batumye kubica, agenda yumva ko agiye kurengera rubanda, kubera ko aba yemera ko bene abo ari akaga. Nta mutima umucira urubanza aba afite, kuko nawe ubwe aba yaramaze guhindanywa n’inyigisho ncarubanza, n’ingengabitekerezo y’ubugome. Ariko se dushubije ubwenge ku gihe, tugashishoza, twabaza tuti: Niba igihugu cyacu cyarerebye kigasanga igihano cy’urupfu ari kibi,kigomba kuvaho kubera impamvu ntarondora, ni kuki abatumwa kwica batabanza kwibaza impamvu abamutumye badashobora gufata uwo bamutumye kwica, ngo bamushyikirize ubucamanza bukorewe mu rukiko rwemewe n’amategeko. (uretse ko iby’inkiko ziriho ubu mu Rwanda nabyo nzabigarukaho mu nyandiko yanjye itaha), maze aburane nkuko biteganywa, natsindwa ahanwe?
Kuki tutibaza ko abagiye batumwa abandi kwica bose nabo birangira bapfuye muri ubwo buryo? Aho nti haba hari amabanga y’umuntu umwe cyangwa agatsiko aba atagomba kumenyekana, ku buryo utumwa kwica aba ari igikoresho gusa gisubizwa mu bubiko cyangwa kigatabwa iyo kirangije umurimo wari ukenewe? Twemere se dukomeze kuba ibikoresho tuzi neza ko igihe kizagera nawe tugakorwaho? Kuki tudashyira umutima impembero ngo twibaze impamvu abantu bashora imbaraga nyinshi mu kwerekana ububi bw’abandi nk’aho bo ari abatagatifu? Umuntu wese bajya kwica bamushakira impamvu, bakamuhimba amazina bakamuhindura ruvumwa. Reka iyi ngingo ishingiye ku kwemera nyicumbikishe kuko ni ndende nkomeze mbabwira impamvu ya kabiri abantu bemera kwica abandi
2- Impamvu ya kabiri ituma abantu bemera kwica abandi,ni uko BIBESYHA ko baba babifitemo inyungu. Ishobora kuba inyungu y’umutungo, amafaranga, icyubahiro cyangwa ishingiye ku kunezeza irari ry’umubiri. Bene izi nyungu, zibasha guhuma umutimanama zikarehesha nyir’ugutumwa kwica uburyohe bugaragara nk’ubwigihe kirekire ashobora gukura mu gikorwa cy’amasegonda make.
Maze kubera intege nke za muntu, wongeyeho n’uko uwo baba bamutumye guhitana baba bamaze kumuhindanya imbere ye n’imbere ya rubanda, bituma adatinda kwakira mu mutima we, ko yakora icyogikorwa cyo kumwambura ubuzima atamuhaye. Aha, ateshwa gushishoza na ziriya nyungu twavuze haruguru, ntabashe kubona ko iki gikorwa kimwinjiza mu mwenda mushya, aba afitiye umutima nama we utaretse n’abamutumye kwica uyu muntu. Kuko burya iyo bagutumye kwica ukabikora, nawe ubwawe abo bagutumye basigara bakwambuye icyizere. Babona ko nta mahame akomeye ukurikiza, werekeza iyo bigana. Ikintu cya mbere ugutumye kwica ukagenda ahita akora, mu gihe abonye wishe uwo watumwe, ni ukwibaza niba na we udashobora kumwica, cyangwa ukamuvamo, mu gihe habonetse impamvu cyangwa uguha ikiguzi kirenze icyo yaguhaye. Iyo bigenze gutyo, ni wowe ukurikira ku rutonde rw’abo agomba kwikiza! Impamvu, ni uko aba yamaze kubona ko kwica umuntu, kuri wowe, atari ikibazo ushobora kwica igihe icyo ari cyo cyose. Indi mpamvu, ni uko uba uzi ibanga ry’uko mwishe umuntu igihe icyo ari cyo cyose ukaba wamuvamo, indi n’uko aba akeka ko ibyo byose tuvuze ubizi, bityo ukaba ushobora kuzamutanga ukamwica, kugira ngo hatazagira umenya ibanga ryawe,bityo inyungu z’umunezero wifuzaga ujya kwica uwo bagutumye zisugire nta mususu. Aha ni ho usanga nyir’ugutanga itegeko ryo kwica, ari na we wa nyuma ugomba kwica “uwishe uwishe uwishe uwishe…. uwishwe”! Bityo, bikaba uruhererekane. Bigaragaza rero ko mu by’ukuri nta banga ribaho ahageze ubwicanyi! Nta n’umutekano ubaho ahageze ubwicanyi. Bitinde bitebuke iyo bagutumye kwica, uricwa cyangwa ukokamwa no kwica bikazarangira wishwe! Ibyo nta ntsinzi yabyo!
Ngaho rero ni mumbwire ibya ya mitungo, amafaranga, ibyubahiro no guhaza irari ry’umubiri uko wabigeraho mu gihe ufite ubwoba bw’ubuzima bw’ejo, uhora mu rwikekwe kubera igikorwa kibi uba umaze gukora! Aho Intsinzi si ukutirirwa wishora mu bikorwa nk’ibi, kabone n’aho bakubwira ko uhabwa ubutunzi bwose bw’isi, cyangwa uhabwa intebe y’isi, cyangwa bakakugororera umumalayikakazi? Iyi na yo, reka mbe nyicumbikiye aha, nzayigarukaho ubutaha, mbabwire indi mpamvu abantu bemera kwica abandi.
3. Abantu bose ni beza kandi abantu bose ni babi. Nta muntu ufite ubwiza buhoraho cyangwa ububi buhoraho. Ni yo mpamvu umuntu wese agira igihe cyo guseka, no kurakara, no kugira agahinda. Agira ibimushimisha akagira ibimurakaza akagira n’ibimutera agahinda. Mbibutse kandi ko abantu bataremye kimwe. Hari abatinda kurakara, hari abarakara ako kanya, hari abatajya banyurwa hari n’abanyurwa na gato. Hari abafata umwanya wo gutekereza ku bintu hari n’abahutiraho. Hari abakunda kuvuga, hari n’abavuga make, hari abanyamutima mwiza hari abanyeshyari…bityo, bityo… uko imimerere ya buri muntu igiye itandukana n’iya buri wundi. Aya marangamutima mvuze rero, ajya kugirana isano n’ingingo yambere navuze y’ ukwemera, ariko biratandukanye cyane kuko areba icyemezo umuntu afatiyeho ako kanya, akenshi gishingiye ku mujinya, cyangwa se afashe kubera inzika y’igihe kirekire akenshi ishingiye ku gahinda, cyangwa umubabaro akenshi uba waratewe n’ikintu runaka. Uburyo abakoresha abandi mu bwicanyi bifashisha rero, ni ukubaka ibitekerezo bibi ku buryo buhoraho, kugoreka amateka cyangwa ukuri bagahembera inzika n’umujinya, kugirango haboneke impamvu igaragara kandi ihamye, yatuma abo bashaka gushora mu bwicanyi bumva ko bakwiriye rwose gusohoza ubwo butumwa. Ibi ntibibarushya, kuko byorohera inyoko muntu kwibuka ikibi kimwe umuntu yagukoreye, kuruta ibyiza byinshi aba yaragukoreye. Iyo rero umujinya wamaze kwihembera, cyangwa umutima wuzuye agahinda, ntabwo uba ukibasha gushishoza ngo urebe ko ugutuma yamaze kuguhindura igikoresho. Nta bubasha inyurabwenge yawe iba isigaranye, usibye kuba umubiri wawe watangira kurekura imisemburo igutegeka gukora ibintu utatekereje. Inzika, guhora, inzangano, ishyari, n’ibindi byose ni ubutaka bweza neza iyi mbuto. Impamvu ni nyinshi ariko reka ndangirize kuri imwe kuko zose zigenda zigaruka kuri ngenzi zazo.
4-Ubutamenya cyangwa se ubujiji, ni indi mpamvu ituma bishoboka gukoresha abantu kwica abandi. Iyi ituma umutu atagira ubushishozi buhagije bwo kwibaza byinshi kubyo agiye gukora. Ni na ho haba gutozwa cyangwa kwigishwa inyigisho zigamije inyungu z’ushaka gukoresha abo aba yigisha. Ni na cyo gituma abanyarwanda bakwiriye gushungura inyigisho zose bahabwa, bagashishoza bakareba aho ziganisha. Umuntu wese uzagereka amafuti kuri mugenzi we mu gikorwa ahuriyeho nawe, kugirango we yishyire aheza, uzibaze niba mugenzi we aramutse ahari, cyangwa ashoboye kwivugira yakwemera ko uwo wundi ari umwere ijana ku rindi! Muri iki cyiciro. ni ho dusanga abica kubera kumvira ababibategeka, cyangwa kuko babeshywe ikintu runaka, cyangwa ko bagomba kwica kugirango babeho. Abatuma bene abo rero bashingira kuri iyi ngingo, maze bakaboshya kwambura abandi ibyo nabo baharanira kugira.
Ntibyagutangaza usanze abantu bize bakageza ku rwego rwo hejuru, wabasangana bene ubu bujiji kuko igisabwa hano atari ubumenyi bw’ibyigwa ahubwo ari ibitekerezo karemano, no gusobanukirwa ubumuntu. Kumenya ko ibihe biha ibindi kandi ko nta kiriho kitazashira. Kumenya ko umunezero wawe udashingiye ku mubabaro wa runaka, cyangwa ngo kuba ari mu kaga wowe biguheshe ibyishimo. Iyo ubasha kurenza amaso ntiwirukankire ibirabagirana by’ako kanya uba ufite umutima nama.
Sindi burondore impamvu zose zitandukanye ngo mbashe kuzirangiza, ariko nibwira ko zikubiye muri enye mvuze haruguru. Zose zishingira ku imbaraga mbi, cyangwa ibyo abemera mu madini bita imyuka mibi cyangwa imbaraga z’umwijima. Kuko Imana itanga ubuzima ntitanga urupfu. Ndetse n’upfuye, jye sinihandagaza ngo mvuge ko aba yitabye Imana, kuko icyo yitaba giterwa n’ibikorwa aba yarakoze akiri kuri iyi si. Gusa ihame ridahinduka ni uko nta muntu wambura undi ubuzima ngo agire amahoro mu mutima, cyangwa ngo abashe kunyurwa n’ubutunzi akuyemo. Nicyo gituma u Rwanda rwacu rumaze imyaka ikabakaba 60 mu ruhererekane rw’ubwicanyi.
Nsoza rero iyi nyandiko, ndashaka kwibutsa abanyarwanda ko ihembe ryambere ry’iki kimasa kibamaze kibatatanya, rishingiye kuri ibyo byose maze kuvuga haruguru bitera urwikekwe n’u bwoba bumaze kuba akarande. Twemereye abaturemamo ibice, twitana amazina, tugasebanya tugahembera urwango rubyara ubwicanyi, ubuhemu n’ubutindi no gutindahara ku mutima! Ni na yo mpamvu rubanda rwa giseseka rukunda kwicecekera, ngo ba gacuma k’amagambo batavaho bajya kubashyashyariza i bukuru bikabakoraho. Ikibabaje ni uko n’ubwo waceceka ute, amaherezo umera nka wa wundi wanga kwiruka akagwira ubusa. Kuko abo ba gacuma k’amagambo bahemberwa kuvuga no gusebanya. Iyo babuze ibyo bavuga barabihimba kugeza habonetse ikibazo bityo bikabafasha kugaragaza ko bo bakiri abatoni. Nsoze iyi nyandiko mbwira abo bose bibwira ko bahindutse ibikoresho byo guhitana abandi, ko naburya bwazajya gusa n’impongo na bo bizabageraho.
U Rwanda rukeneye abantu bahaguruka mu kuri no mu ngiro bagaca umuvumo ushingiye ku muvu w’amaraso umaze imyaka 60 utemba mu gihugu cyacu. Dukeneye abantu babwiza urubyiruko rwacu ukuri, bakareka kubaremamo inyigisho zishingiye ku rwango no gucirana imanza no kutababarirana. Abakurambere bacu baciye umugani ngo “ubeshya nyakabwa umuziha aba y’ibeshya umuhondo”! Abigisha ubwiyunge bakwiriye kubwigisha batabubangikanyije no kwigisha inzika n’umutima w’u rwango n’ubwibone. Bitaba ibyo, bakabireka bukazaba bwizana. Abitwa ko bakorera imana bakwiriye kuyikorera by’ukuri bakareka gukorera amaso y’abantu! Ibyo Imana idutegeka twese turabizi. Ababwiriza abandi n’ababacira imanza abandi ni bagabanuke tube abanyabikorwa, dukore ibyo tuvuga ko dukora n’ibyo dusaba abandi gukora.
Dore Imana y’i Rwanda itanze andi mahirwe! Igiye gutanga agahenge k’igihe gito, kugira ngo abanyarwanda twikosore. Nsabye abantu b’inyangamugayo bazahagurutswa na Yo, kuzahagarara mu kuri bagahagarika uru ruhererekane rw’ubwicanyi rumaze kwigira akarande.
Ntimuzitwaze ingirwabutabera ngo muzane ibyo guhora, dore mumaze kubona ko nta cyo byatanze. Ntimuzihimure kubabagiriye nabi, kugirango mutazabura icyo murusha abo munenga kandi umujinya w’Imana y’u Rwanda utazabageraho. Kugirango amahoro aboneke hagati y’impande zihanganye, hagomba kubaho ubanza kurekura kugirango n’undi arekure. Kandi ni mubona uwambere arekuye kuko bizaba, nyabuna uwa kabiri ntazagundire cyangwa ngo yishime intsinzi yibagirwe ko ikimasa kibatera ubutaka ari kimwe kuko nabikora bizamuviramo ishyano!
Nyagasaza Siliveri


c: text/html

text:
Amaze imyaka 15 ahabwa imiti y’uburwayi bwo mu mutwe
Yinyagirije muri Rond Point i Kigali imyaka 9
Ibikorwa byose Mukunzi Andre, w’imyaka 42 akora, abantu babyibazaho byinshi, ahanini bashingiye ku kuba yarahuye n’uburwayi bukomeye bwo mu mutwe akabuvurwa mu gihe cy’imyaka 15, bigatuma ntawe upfa kubyemera kuko bamwita umusazi.
Iyo muganira ariko, we siko abibona kuko akwizeza ko afite inyandiko zagira inama benshi mu Banyarwanda mu gihe zaba zibashije kujya ahagaragara, ahubwo agasaba ubufasha uwo ari we wese waba ufite amikoro we yabuze kugira ngo izo nyandiko zisohoke.
Ni igitabo yise “Umusazi mu Bazima, Umuzima mu Basazi; umutima wa Afurika”, muri iki gitabo, Mukunzi avuga ko ingingo nyamukuru yanditseho ivuga ku gitekerezo yagize cy’uko ashaka ko mu Rwanda hazubakwa Banki y’Imana y’Isi kugira ngo izakusanye kimwe cya cumi cyo gufasha gukemura ibibazo by’Isi.
Mukunzi uvuga ko yavumbuye umuti w’u Rwanda, Afurika n’Isi yose. Ubusanzwe yemera Bibiliya. Yiyita umushakashatsi muri Politiki, Bibiliya n’imyemerere yo ku Isi yose.
Gusa ariko ibi biragoye kubyemeza, kuko Mukunzi, usanzwe utuye i Kinyinya aho abana n’umugore we n’abana babiri, yize amashuri atandatu abanza gusa.
Kuri we ariko amashuri siyo kibazo, kuko mu gitabo yifuza gushyira ahagaragara n’iyi ngingo iri mu byo avugaho ashimangira ati “Ibibazo dufite biri guterwa n’abantu bize”.
Agira ati “Nize kuva mu wa mbere kugera mu wa munani, ariko nkoresha cyane ubwenge karemano navukanye kandi ubwenge n’ubumenyi biratandukanye; ubwenge umuntu arabuvukana, ubumenyi ni ubwo umuntu avana mu ishuri.”
Asobanura aya magambo “Umusazi mu Bazima, Umuzima mu Basazi” yakoresheje nk’umutwe w’igitabo yifuza gusohora avuga ko yayahimbye yihereyeho.
Ati “Nitanzeho urugero kuko njyewe nabinyuzemo; iyo ndi mu bantu bazima banyita ko nasaze, naba ndi mu bafite ibibazo byo mu mutwe nkaba muzima”.
Mukunzi nta kandi kazi yigeze akora uretse ako mu rugo yigeze no kwiyirukanishaho ngo akunde akore ubushakashatsi.
Asobanura ko yamaze imyaka icyenda yose ahagaze muri Rond Point yo mu Mujyi wa Kigali rwagati, aho yabaga ateye isaruti nk’abasirikare (indamukanyo ya gisirikare) imvura yagwa ntananyeganyege. Muri ibi bihe byose ngo yabaga yambaye ikositimu, akaba ngo yari mu bushakashatsi bwo kuzandika igitabo cye yise “Umusazi mu Bazima, Umuzima mu Basazi; umutima wa Afurika”.
“Nyuma y’intambara nta mushahara, nahagaze hamwe imvura yagwa sinanyeganyege, ibyo ‘Nabikoze kugira ngo ngaragaze ko ndi umusirikare utazwi. Ku Isi yose sinzi ko hari ushobora kubikora, ariko njyewe narabikoze’”.
Inkunga yose washaka gutera Mukunzi ngo yandike igitabo ke ihawe ikaze!
igihe.com

robotstxt: allowed

filter: keep


text:
Isuku yahagurukiwe mu mujyi wa Gakenke
Mu nama yahuje ubuyobozi bw’Akarere ka Gakenke tariki ya 02 Ugushyingo 2011 hemejwe ko abacuruzi bo muri sentere ya Gakenke bagiye kuvugurura amazu y’ubucuruzi bakoreramo mu gihe kitarenze ukwezi.
Iyo nama yari igamije kungurana ibitekerezo ku isuku y’ amazu y’ubucuruzi  bakoreramo no kubungabunga umutekano. Umuyobozi wungirije w’akarere ushinzwe imibereho myiza y’abaturage, bwana Ntakirutimana Zéphyrin, yasabye abacuruzi kugira isuku ku mubiri bambara imyenda imeshe bakanatoza ababagana iyo isuku.
Banyir’amazu basabwe gusiga  amarangi amazu bakoreramo no gusiga umurwanyarugese ( anti-rouille) ku mabati ashaje mu gihe kitarenze ukwezi. Yanatangaje kandi ko impamvu ituma umujyi udasa neza ari uko udafite ibiti n’ubusitani bwiza. Kubera iyo mpamvu abacuruzi bashishikarijwe gutera ibiti by’imitako n’ubusitani bubereye ijisho imbere y’amazu yabo.
Ntakirutimana yagiriye abacuruzi inama  yo gukorera hamwe kandi no kubangikanya ubucuruzi n’indi mirimo ibyara inyungu, nk’ubuhinzi ndetse n’ubworozi kugira ngo barusheho gutera imbere.
Lit. Butera Narcisse, intumwa y’umuyobozi w’ingabo muri Gakenke na Rulindo, yasabye abacuruzi bo muri Gakenke kureka gucuruza ibiyobyabwenge no gutanga amakuru ku gihe kugira ngo abashinzwe umutekano babashe kubihashya. Yavuze ko ari bimwe mu bihungabanya umutekano mu mujyi wa Gakenke.
Kugira ngo umutekano urusheho kubumbatirwa, abari muri iyo nama biyemeje kongera ingufu mu marondo hifashishije inkeragutabara kuko zibifitemo inararibonye.
Ubuyobozi bufatanyije n’abaturage biyemeje ko bagiye guhagurukira insoresore zibyukira ku mihanda aho kujya gukora ku imirimo. Usanga akenshi na kenshi izo nsoresore bakina urusimbi abandi bakananywa mu masaha y’akazi.
Umujyi wa Gakenke ni umujyi ufite ibikorwaremezo by’ibanze nk’amashyanyarazi, amazi n’ ibigo by’imari ariko mu myubakire uracyari hasi. Hakenewe gushishikariza abashoramari batandukanye bagashora imari yabo mu iterambere ry’uwo mujyi, by’umwihariko iterambere mu nyubako .
Nshimiyimana Leonard


text:
Ni impuguke mu by’ubuhinzi, ubukungu, amajyambere y’icyaro, kunoza umurimo, akaba kandi inzobere mu gutegura neza ibikorwa n’ubuziranenge, hirindwa icyateza ingaruka mbi mu bitegurwa. Uretse no kuba ibi byose yarabyize, haniyongeraho ko yakoze mu nzego zishinzwe ibikorwa nk’ibyo.
Mbera ya 94, yashinzwe amajyambere y’icyaro, akorana na Banki y’isi mu mishinga inyuranye mu Rwanda, yakoze muri minisiteri y’ubuhinzi aho yari ashinzwe igenamigambi. Mu w’1998 yabaye umunyamabanga mukuru muri Minisiteri y’intebe, ayivamo ahagana mu w’2000 ajya muri minisiteri y’imari kugeza mu w’2003. Ubu atuye mu Bufaransa. Mu kigo akorera, ni umwe mu bayobozi bashinzwe kureba imigendekere myiza y’ibikorwa, cyane cyane kureba ko bikoranwa ubuziranenge.
Ese abanyarwanda bavuga iki, ku bimaze gukorwa muri gahunda y’icyerekezo 2020?
Abari ku butegetsi n’ababashima imikorere, bemeza ko ibikorwa byinshi mu byari biteganyijwe biri gutera imbere. Mu banyarwanda bari imbere mu gihugu hanarimo abasanga ko hari ibikorwa byadindiye ndetse bagatanga ingero. Bamwe mu bari mu Rwanda, batanze ubuhamya bw’ibyo bahagazeho, ubuzima n’imibereho babona mu gihugu, Tewofili, Pasikali na Emanweli, babitangarije umunyamakuru Gaspard Musabyimana kuri « micro » ya Radiyo Inkingi. Bavuga uko babona inzara ivugwa mu gihugu, ubushobozi bw’umuturage, umutekano w’abantu n’ibintu, ubuvuzi, amashuri, ubushomeri, ikibazo cy’amazi, n’ibindi.
Muri raporo y’ishami ry’umuryango w’abibumbye ryita ku iterambere (PNUD) yasohotse ku itariki ya 27 Ukuboza 2015, igaragaza uko iterambere rihagaze ku muturage muri buri gihugu, Urwanda ruri ku mwanya w’163 ku bihugu 188. Muri Afurika Urwanda ruza ku mwanya wa 30.
Na ho mu ntangiriro z’ukwezi kwa Nyakanga 2016, Banki y’isi yakoze raporo igaragaza ko Urwanda ruri ku mwanya wa mbere mu miyoborere myiza mu bihugu by’Afurika yo munsi y’ubutayu bwa Sahara. Urebye izi raporo ziravuguruzanya. Hariho raporo zisohoka zigaragaza Urwanda ku mwanya mwiza, izindi zikarugaragaza mu b’inyuma. Biterwa n’iki? Na byo turagira icyo tubibazaho umutumirwa mu kiganiro.
Mu mwaka w’2000 nibwo umuryango w’abibumbye (ONU), uhuriwemo n’ibihugu byo ku migabane yose, wari wafashe ingamba 8 zigamije iterambere rihamye ryiswe iry’ikinyagihumbi. Buri gihugu cyagombaga kuzishyira mu bikorwa kandi ibihugu bikennye byabitewemo inkunga.
Umwihariko Urwanda rufite nk’igihugu cyari cyarasenyutse bitewe n’ishyamirana ry’abanyarwanda, by’umwihariko abanyapolitiki, intamabara na jenoside, byatumye abategetsi bategura igenamigambi rijyanye koko n’imiterere y’igihugu n’ibyo gikeneye kugeraho kandi kitirengagije na ziriya ngamba zari ziswe iz’ikinyagihumbi.
Igenamigambi ry’icyerekezo cy’umwaka wa 2020, ryari ryubakiwe ku ngamba 10 z’ingenzi, umutumirwa muri iki kiganiro arazidusobanurira. Zose zari zigamije gukemura ibibazo by’igihugu n’abagituye ndetse zikabageza ku iterambere rirambye.
Iyo igenamigambi rikozwe neza riganisha ku iterambere. Iyo rishyizwe nabi mu bikorwa, cyangwa ntiritegurwe ku buryo bubereye abenegihugu, bikurura ingaruka mbi.
Ibikorwa by’iterambere ntawubasha kubyubakira rimwe, kabone n’iyo yaba abifitiye amikoro. Ibi birashimangira ko hagomba kubaho gahunda yizwe neza n’ababihugukiwemo, babanza no kwiga imishinga inyuranye yerekana uko ibikorwaremezo mu gihugu bizagerwaho mu buryo buboneye, hatirengagijwe n’ibitekerezo biva ku benegihugu bo mu nzego zose.
Byinshi mu bikorwa by’iterambere biruzuzanya. Ni ukuvuga ko bigira uko bikurikirana. Byanze bikunze hari ibibanziriza ibindi. Urugero nko mu buzima busanzwe, ntawagura amatungo yo korora, atarateguye aho azayororera, n’ibizayatunga. Ntawakubaka uruganda ruzakoresha amazi, atarabanje kwiga uburyo azayahageza …
Iyo bigeze ku rwego rw’igihugu, ibikorwaremezo ntibihubukirwa, ahubwo abahanga n’abashakashatsi bagira uruhare mu gutanga inama mu igenamigambi n’uburyo ibikorwa binyuranye bishyirwaho. Bitewe n’amikoro y’igihugu hagomba kandi no kuzirikanwa ibikorwa byihutirwa kurusha ibindi.
Igenamigambi n’iterambere ry’igihugu nyaryo, ni irishyira imbere imibereho myiza y’abagituye.


text:
1
Ayo ni amaraso y'Abatutsi mwameneye ubusa abagaruka mu bundi buryo! Mugirango se ni ikindi!?
uwo .ugabo numugome kbs
rurindo akwiriwe gufungwa
Birababaje, Nyakwigendera Imana imwakire. Gusa nagira inama abayobozi ndetse n'abantu baba baturanye nabantu nkaba ko bajya Batangas amakuru ubugizi bwa nabi nkubu bugakumirwa hakiri kare, N'ahacu ho kwicungira umutekano izindi nzego zitaraza.
Ariko se muri uru Rwanda umuntu atema undi bakamureka akagera n'aho yica umwana barebera? Niba uyu muntu ari umusazi, abayobozi b'aho atuye ni abasazi kumurusha kuko batamuvuje. Niba kandi atari umusazi ni umunyabyaha ruharwa ariko abayobozi be ni abanyabyaha kumurusha kuko batamuhannye!
Ubugome bukabije uwo mugabo bamukanire urumukwiye kuko yishe umuziranenge kandi uwo mwana Imana imwakire mu bayo
Umuhanzi Byumvuhore kera yigeze kuririmba ati "abasazi bose bajye mu bitaro, batahe basezerewe". Akanatubwira ati "Namwe nimwitokore!"
Bivuze ngo yatemye umuntu baramureka arakomeza aritemberera? Niba koko afite uburwayi bagombaga kumujyana kwa muganga; byaba ari ibindi akaba acumbikiwe aho agomba kuba. None dore iki kibondo kizize uburangare bw'abayobozi. Ni akumiro, hagomba kugira ubibazwa.
Nonec agitema uwambere kuki batamujyanye indera cga ngo bamufunge? Leta bayirege kuko niba ari umusazi yakogombye kugira inshingano zo kubafata no kubafunga kubwo kuturindira umutekano RIP baby
niba ubuyobozi bwaho abarizwa bubizi nabwo bubibazwe kuko bwarangaye hari ibigo bibamo abafite ubo burwayi umuryango w;umwana ndawihanganishije birambabaje
Nta musazi wice umwana nawe bamwice abandi basazi nkawe barahita bakira.
Ndasaba minisiteri ishinzwe umuryango ifatanyije na minisiteri y'ubuzima guhagurukira ikibazo cy'abantu bica abandi, hakoreshwe abantu bize Clinical Psychology mu Mirenge no Mutugari ndahamya ko hari icyahinduka kumenya niba umuntu yigira umurwayi cg niba ari umurwayi koko.
Nibyemezwa koko ko uyu mugabo afite uburwayi bwo mu mutwe, umuryango we n'inzego z'ibanze bagomba gukurikiranwa kuko ntacyo bakoze ngo uyu muntu ajyanwe kuvuzwa cyane bimaze kugaragara ko uburwayi bwe bubangamiye ubuzima bw'abantu ko wumva n'ubundi hari umuntu yari yatemye
azasab imbabazi bazamubabarira nk abandi bose na bandi babikoze baridegembya ngo basaby imbabazi mujye mubafungura baze bice abandi ibyo n ibisimba !!!!
1


text:
Isakoshi zifite imishumi miremire muri ino minsi ziri ku isoko kandi zirakunzwe cyane ku bakobwa n’abadamu, ndetse ikaba ari isakoshi ushobora kurimbana ahantu hose.
Muri iyi minsi ya week end isakoshi nk’iyi yagufasha haba mu gutembera, gutaha ubukwe kuko ushobora gukuraho imishumi ukayihinduramo agasakoshi ko kwitwaza mu ntoki( sac a main), ukaba wakwitwaza ugiye mu birori bitandukanye nko mu bukwe, n’ahandi
Isakoshi y’ahantu hose
Isakoshi zifite imishumi miremire muri ino minsi ziri ku isoko kandi zirakunzwe cyane ku bakobwa n’abadamu, ndetse ikaba ari isakoshi ushobora kurimbana ahantu hose.


text:
Mushimiyimana Eugenie, uhagarariye abagore muri PSF, agaragaza ko abikorera b’abagore bashobora gucunga neza ibijyanye n’ubucuruzi.
Agira ati “ Akaba ari yo mpamvu dusaba abafatanyabikorwa barimo Leta, abikorera ndetse n’imiryango yigenga, guharanira kongera umubare wabo.”
Tariki ya 16 Nzeli 2016 PSF yateguye ibiganiro, yatumiyemo abayobozi b’ibigo bitandukanye by’abikorera. Ababyitabiriye basinyiye ko bashyigikiye gahunda ya HeForShe. Bemeje ko bagiye kubikangurira abo bayobora kugira ngo umubare w’abagore bikorera wiyongere.
PSF igaragaza ko mu Rwanda hari ibigo by’abikorera bingana n’ibihumbi 154 na 236. Abagore bafite 26.8% y’ibyo bigo. Abo bagore ariko ngo bafite igishoro gito cyane. Bikaba bigaragazwa na raporo ya PSF yo mu mwaka wa 2014.
Abagore bamwe ngo ntibitabira kwikorera kuko bakitinya mu kugana bigo by’imari ngo bake inguzanyo. Bahuriza ku kuba batabona ingwate.
Gahunda ya "HeForShe" yatangijwe muri Kamena muri 2015. Yatangijwe n’Ishami ry’Umuryango w’Abibumbye ryita ku Bagore (UN Women).
Hatoranyijwe abakuru b’ibihugu 10 barimo Perezida w’u Rwanda, Paul Kagame, kugira ngo bajye imbere y’ubu bukangurambaga bugamije gushyigikira umugore mu iterambere.
Ministeri y’Uburinganire n’Iterambere ry’Umuryango(MIGEPROF) ivuga ko ku ruhande rw’u Rwanda hakenewe abagabo n’abahungu ibihumbi 500 bo kwemeza ko bashyigikiye iterambere ry’umugore. Kuri ubu umubare ugeze ku bihumbi 110. Iyo gahunda izasozwa bitarenze umwaka wa 2016.
Umutoni Gatsinzi Nadine, umunyambaganga uhoraho muri Minisiteri y’uburinganire n’iterambere ry’umuryango (MIGEPROF), avuga ko iyi Ministeri ishinzwe gukora ubukangurambaga bwo gushyigikira HeForShe.
Yatangiye gushyira imbaraga mu nzego z’ibanze kugira ngo umwaka wa 2016 uzarangire bageze ku mubare usabwa.


text:
Byose bitangira mu mwaka wi 1981 ku itariki ya 28 byose bitangirira ku mwana w’umukobwa Alphonsine umwana w’umukobwa wakomokaga mugisaka ;mugisaka muriyo mwaka harihazwiho amarozi,abazimu,imyuka mibi ninabyo byateye benshi gushidikanya kuriryo bonekerwa byinsi tugiye kubagezaho ni ikiganiro RTV yagiranye nabavugwa ko babonekewe ndetse nabaturage baho twaganiye
Alphonsine uwambere mubabonekewe
Natariya Mukakewe i kibehompazimaka numwe mubabonekewe Ikibeho aragira ati “ Alphonsine yatubwiraga ko yabonye bikira mariya ariko twe ntitwa byemeraga neza ariko agakomeza kutubwira ko we yamwibiriye ko ari nyina wa jambo twe twashakaga aho yakandagiye tukahabura twanashakaga ikimenyetso ko koko ariwe tukakibura”
Inkuru iva kwishuri ikwira hose ikibeho ikwirakwira mu baturage batuye aho hafi ,inkuru itari yoroheye abayumva abantu batangira kuva imihanda yose bazira aho ku hasengera padiri Eduard Sinayobye wakurikiranye ayo mabonekerwa yagize ati”Kubonekera Abana baba nyarwanda nukuvuga ko ijuru ryakingukiye Urwanda bivuga ikintu gikomeye kuko uwo mubyeyi yababwiye ko abonekera uwo ashaka igihe abishakiye”
Nyuma yo kwiyereka Alphonsine mumwaka wi 1982 yaragarutse yiyereka undi mwana wumukobwa Natariya Mukampazimaka umukobwa utaremeraga ibyamabonekerwa ariko wakundaga gusenga nibwo yatse uruhushya ajya gusenga yagize ati” natangiye gusenga mvuga ishapure mbona umuntu aje ansanga ageze nko muri metero enye hejuru yange arampamagara arambwira ngo natariya mwana wange jya usenga cyane usengere isi kuko imeze nabi”
Muganga Ntahomvura wakurikiranye aba bana
Ubuyobozi bwa kiriziya byatangiye gukurikirana ibyo bintu twe ubwacu twavugane na muganga Ntahomvura venant umwe mubaganga bari muri komisiyo ya gukurikirana abo bana agira ati”nabwiye natariya kwiyiriza ibyumweru bibiri ndebe ko aba akiri muzima cyane”
Muruwo mwaka nanone undi mwana wumukobwa arabonekerwa Mukangango yari umuna w’ umukobwa utajya ukozwa ibyo isengesho yarari no mwitsinda rirwanya ibyo bagenzi be bavugaga ko babonekewe nawe yaje kubonekerwa numubyeyi bikira mariya
Icyatangazaga abantu bose ubwo butumwa bwari butandukanye ariko bukagera naho buhurira tariki ya 15 kanama 1982 bikira mariya abo bakobwa yabahereye ibonekerwa hamwe ariko ibyo yaberetse byakuye benshi imitima aho yaberetse ibintu bibi ubwicanyi,amaraso nibindi byinshi bibi cyane
Umu padiri wakurikiranye aya mayerekwa
Amabonekerwa yarakomeje bikira mariya ababwiko bakomeza gusenga kuko igihugu cyabo cyari kigiye kugwa mu mwijima ukomeye aya ma bonekerwa yarangiye ku itariki ya 28 ugushyingo 1989 abejye ko babonekewe bari batatu mugihe abavugaga ko babonekerw bari barenze gato kuri 30
Ubushaka shatsi bwakorewe kubantu 18 bavugagwa ko babonekerwaga bavuga ko kubonekerwa hari ababyitinya no kubona ibidahari bizwi nki irwara ninayo mpamvu abavugaga ko babonekewe bose batemejwe
Natariya wemeye kuvugana na RTV akaba numwe mubabonekewe


text:
Mu rwego rwo kwitabira itorero ry’abikorera, abakorera mu Karere ka Muhanga basabwe gutanga amafaranga ibihumbi 25 kugira ngo ibikorwa byaryo bizagende neza, ndetse basabwa kozaritabira bose, nyamara abikorera baho bo baravuga ko batishimiye uburyo bakwamo amafaranga ndetse no kwitabika ngo byagombye kuba ubushake.
Abikorera bo mu Karere ka Muhanga baganiriye na IGIHE baravuga ko cyari igihe cyiza cyo gukurikirana iri torero, ariko ko uburyo byateguwemo butabanyuze harimo gucibwa amafaranga menshi no kubwirwa ko hazajyayo abashaka ariko bakaba bumva ko ari bose bazarijyamo.
Ku bwabo ngo bumva ibintu byagombye gukorwa ku bwumvikane, atari itegeko kuko ukora ibyo atagishijweho inama atishimiye abikora nabi ugasanga nta musaruro byatanze.
Ikindi ngo nuko bumvise ko utazitabira iri torero azakubirwa ibihano kabiri agatanga ibihumbi 50 aho gutanga 25.
Ku bijyanye no gukorera i Nkumba ngo bumva ari kure, kuko ngo hari ibikorwa byabo byakwangirika muri icyo gihe kandi ngo niyo biba hafi byari kugabanya mafaranga baciwe.
Umuyobozi w’Urugaga rw’Abikorera mu Karere ka Muhanga Habimana Silas asubiza ibi bibazo yavuze ko i Nkumba ariho heza hujuje ibyangombwa, kuko hasanzwe hanakorerwa n’inzego zitandukanye mu Rwanda. Ku bindi bibazo bitandukanye ngo abadashaka kubyumva ni bake basanzwe barananiranye muri gahunda z’uru rugaga.
Uretse inyigisho zijyanye n’itorero ziritangirwamo abikorera bazahugurwa n’ibigo bitandukanye birimo RRA na Banki Nkuru y’Igihugu. Iri torero rikazatangira ku itariki ya 26 Kanama 2012 rigasozwa ku ya 3 Nzeri 2012.
Mu itorero ry’Igihugu abikorera bazigiramo indangagaciro na kirazira biranga Umunyarwanda mwiza, muri aya masomo kandi haziyongeraho ajyanye no kwitorera azabafasha kunoza umwuga wabo neza.


text:
Ku kwezi kwa 17 atwite yaciye agahigo ku isi
Wang Shi, Umushinwakazi, yagiye mu gitabo cy’abaciye uduhigo ku isi “Guinness World Record” kuko amaze amazi 17 atwite.
Iyi nkuru igaragara ku rubuga rwa internet http://en.people.cn/ kuri uyu wa 16 Kanama 2016, ivuga ko uyu mugore ukomoka mu Ntara ya Hanan yo Hagati “Central Hunan Province” mu Bushinzwa yatwise muri Gashyantare 2015, ariko amezi icyenda arangira m’Ugushyingo 2015 abaganga babona umwana atarageza igihe cyo kuvuka.
Uru rubuga ruvuga ko Wang amaze kubona ko igihe cyo kubyara gikomeje kurenga yafashe umwanzuro wo kuzajya ajya kwisuzumisha buri minsi hagati y’irindwi n’icumi, bigeze ku kwezi kwa cumi na kane (14) abaganga bagiye gufata icyemezo cyo kumubyaza bamubaze basanga umwana atarakura bihagije ku buryo yavuka.
Umugabo wa Wang agira ati “Abahanga bemeza ko hari abagore bashobora kugeza ku mezi 13 batwite, ariko ngo ntibari barigeze babona utwita amazi cumi n’arindwi, bakavuga ko batashobora gusobanura impamvu yabyo”.
Nubwo uwo mubyeyi ufite agahigo “Guinness World Record” ko kumara ayo mezi yose atwite, afite ubuzima bwiza, ubu umwana we arapima ibiro 3 n’amagarama 8, akaba avuga ko yiteguye kubyara bamubaze ku kwezi kwa 18.
Dukurikire ukanda kuri Like
Ibitekerezo ( 12 )
Olala! Uwiteka azamurengere!
Ehhh nibyo reka Abe umunyagahigo!
Mana we!ese ubwo na byo bibaho!Imana imufashe pe
Manawe Nange birantangajepe Ariko Ntakiba Imana Itakizi Mumfashe Tumusengere Nubwo Abashinwa Bakunda Bud Nitumwizerera Azabyaraneza Imana Imufashe
Twibuke ko Turin I vibe bidasanzwe
nibidasanzwe ariko birashoboka imbere y imana
Imana Imube hafi.
ibyobintu biratangaje kumaricyogihe cyose kandi agifite n’ubuzima byiza.Imana izamufashe azabyare neza.
wenda yararozwe
bishobokeko bamuroze! arko uwitekiman imurebe arakomerewe.
biteye ubwoba pe
Imana imube hafi bizatambuke neza


text:
Dr Sebaganwa Alphonse, Umwarimu n’Umushakashatsi muri Kaminuza y’u Rwanda, Koleji y’Uburezi akaba n’impuguke ku myifatire, imitekerereze, n’imikorere nyamuntu biganisha ku burezi, by’umwihariko bw’abana bato, yaganirije IGIHE uburyo bukwiye mu guhemba umwana ku buryo bukwiye butamusigamo irari.
Ibihembo bishobora kuba ijambo, ikimenyetso cyangwa ikintu gifatika gihabwa umwana kugira ngo kimushimishe hagamijwe kumutera umwete wo gukomeza gukora neza kurushaho umukoro we, cyangwa gukomeza kugira imyifatire myiza.
Ibihembo biri mu byiciro:
1) Igihembo gishobora kuba ijambo ryiza rishimishije nko kubwira umwana uti “nuko nuko wakoze neza cyane, uri umwana mwiza dore wakoze neza”, n’ibindi.
2) Igihembo cya kabiri gishobora kuba kandi ikimenyetso, nko gukomera umwana amashyi wakoze neza, kumwicaza mu ntebe y’icyubahiro mu ishuri akanya gato .
Mwarimu ashobora gushyira mu ishuri intebe idasa n’izindi ahantu mu nguni, ikazajya yicarwaho akanya gato umwana wabaye indashyikirwa mu mukoro uyu n’uyu.
Icyo gihembo gishobora kuba nanone nk’umudali umwana wakoze neza yambara umwanya muto ntawutindane.
3) Igihembo cya gatatu gishobora kuba ikintu gifatika, nk’ibyo kurya, ibinyobwa, ibikoresho by’ishuri, imyambaro n’ibindi .
Nyuma yo kugaragaza amoko y’ibyo bihembo Sebaganwa ati “ Icyo navuga, ni uko ibihembo byo mu kiciro cya mbere biganisha ku rukundo umwarimu cyangwa umubyeyi agaragariza umwana (emulation affective), bigatuma nawe ashobora gukunda ibyo umwarimu cyangwa umubyeyi amusaba gukora. “
Akomeza avuga ko ibyo bitagomba kuba buri kanya uko umwana agize icyo akora neza!
Ati “ Agomba gusobonurirwa neza icyo umukoro ugamije, akamaro ka wo ku mwana no mu bandi bantu, kugira ngo awukore atagamije gushimwa cyangwa guhembwa.”
Ku bihembo by’icyiciro cya kabiri ati “ Ibihembo byo mu cyiciro cya kabiri biganisha ku cyubahiro (emulation pour l’honneur) umwana ahabwa kuko yabaye indashyikirwa cyangwa yagaragaje gutsinda neza ugereranije n’ubushize utagereranyije n’abandi.”
“Urugero ni nk’umwana wavuye ku manota 2/10 akagera kuri 6/10 yagombye gushimirwa kurusha uwavuye kuri 7/10 akagera kuri 8/10.
Uwa mbere yateye intambwe ndende kurusha uwa kabiri usanzwe anafite amanota meza.”
Ku bijyanye n’intebe y’icyubahiro, umudali wo kwambara cyangwa kumanika urupapuro yatsindiyeho mu shuri akanya gato, ibi byose biba bigamije ko umwana yiyubakamo icyizere cyo guhora atera imbere.
Ku bihembo by’icyiciro cya gatatu ari na byo abenshi bakunze gutanga, Dr Sebaganwa ati “Ibihembo byo mu cyiciro cya gatatu, aribyo mu by’ukuri bikunda gukoreshwa kenshi haba mu shuri cyangwa mu rugo, ni ibintu bifatika nk’amafaranga ,ibikoresho, ibikinisho n’ibindi ariko binarimo ingaruka nini ku mwana.”
Avuga ko bitewe n’agaciro ibyo bihembo biba bifite mu mafaranga, guhora ubiha umwana utamusobanurira neza ko icyo akoze cyose atagomba kugihemberwa bituma umwana abirarikira aho kugira ngo bitume agira ishyaka ryo gukomeza gukora neza.
Agira inama abahemba abana mu buryo bushobora kubangiza
Dr Sebaganwa avuga guhemba umwana iyo bidakozwe neza iyo ari ibintu bifatika bishobora kumugiraho ingaruka nyamara wibwiraga ko urimo gukora neza.
Ati “Reka mbabwire ko ibihembo ibyo ari byo byose atari bibi iyo bikoreshejwe mu gihe nyacyo, umwana yagaragaje imyifatire cyangwa imikorere myiza ku gikorwa cyihariye, agahabwa igihembo cyabiteganyirijwe ariko atari buri kanya ngo bimere nk’aho uko akoze ikintu neza ugomba kumuhemba, noneho yakumva adashaka ibihembo ntakore.”
Impamvu avuga ko ibihembo bya buri kanya ku mwana atari byiza, ni uko ngo umwana atangira guhangayikira cya gihembo cy’ako kanya aho kumva ko icyo akora gifite inyungu mu gihe kirekire kandi atari we wenyine gukora neza kwe bizagirira akamaro.
Dr Sebaganwa asoza avuga ko ari ngombwa cyane kwitonda mu guha abana ibihembo imburagihe cyangwa impitagihe kandi bitajyanye n’ikigamijwe kongeramo umwete.
Asaba ababyeyi kujya babanza kuganiriza abana babo mbere y’ikintu cyose bagiye kubakorera kuko aribwo umwana amenya impamvu yacyo.


text:
Urwego Rwashyiriweho Inkiko Mpanabyaha Mpuzamahanga (MICT) ejo rwizihije Umunsi wahariwe Umuryango w’Abibumbye ku Ishami ryarwo riri Arusha aho ryahaye ikaze ku biro byaryo abanyeshuri bo mu mashuri mpuzamahanga yose ari mu mugi w’Arusha no mu nkengero zawo, hagamijwe kubakangurira ibikorwa byarwo n’inshingano z’Umuryango w’Abibumbye.
Muri urwo ruzinduko rwabo, abo banyeshuri baboneyeho kumva ubutumwa bw’Umunyamabanga Mukuru w’Umuryango w’Abibumbye, Bwana António Guterres, ndetse n’amadisikuru y’abakozi ba MICT bo mu rwego rwo hejuru. Babwiwe kandi mu ncamake ibyerekeranye n’amaserivise y’uburezi atangwa n’Isomero rya MICT kandi banerekwa sinema ku bikorwa by’Umuryango w’Abibumbye n’ibya MICT. Byongeye kandi, abo banyeshuri batambagijwe ibiro bishya bya MICT biri ku gasozi ka Lakilaki, mu gace ka Kisongo, kandi banasogongezwa ku imurika ryo ku rubuga rwa interinete ryashyizwe ahagaragara na MICT mu minsi ishize rivuga ku bana mu ntambara, hashingiwe ku buhamya n’ibimenyetso byerekeye intambara zabaye mu Rwanda no mu cyahoze ari Yugoslaviya.
Umunsi wahariwe Umuryango w’Abibumbye ni isabukuru y’umunsi Itegeko Shingiro ry’Umuryango w’Abibumbye ryatangiriyeho gukurikizwa mu mwaka wa 1945. Umuryango w’Abibumbye washyizweho ku mugaragaro ubwo iyo nyandiko yemezwaga na byinshi mu bihugu byayishyizeho umukono, harimo ibihugu bitanu bihoraho bigize Inama Ishinzwe Amahoro ku Isi. Itariki ya 24 Ukwakira yatangiye kwizihizwa nk’Umunsi wahariwe Umuryango w’Abibumbye kuva mu mwaka wa 1948. Mu mwaka wa 1971, Inteko Rusange y’Umuryango w’Abibumbye yasabye ko uwo munsi wakubahirizwa n’ibihugu bigize Umuryango w’Abibumbye nk’umunsi w’ikiruhuko.


text:
Kimwe n’ibindi bihugu, u Rwanda ni igihugu gifite amateka yacyo cyihariye ajyanye n’ibyo cyanyuzemo by’umwihariko ajyanye cyane cyane n’ingoma ya cyami yari iriho mu myaka yo hambere. Impuguke mu mateka Alexis Kagame n’abandi banditse ku mateka y’u Rwanda, bavuga ko Abami 28 aribo bayoboye u Rwanda kuva ahagana mu mwaka w’ 1091kugeza mu 1960. Amateka y’u Rwanda kandi agaragaza ko aba bami bose b’u Rwanda bakomokaga mu muryango umwe wo mu bwoko bw’Abanyiginya.
Bamwe mu bami babaye ibihangange ku bw’inyurabwenge rijimije ryabo ryihariye, abandi babaye indatwa ku bw’ ibikorwa by’indashyikirwa mu rugamba rwo kwagura igihugu no kurinda ubusugire bwacyo.
Amateka y’u Rwanda kugira ngo ashyirwe mu nyandiko, hakoreshwaga ihererekanya bumenyi bwafatwaga mu mutwe, dore ko abanyarwanda bari abahanga mu kuvuga imivugo, ibyivugo, amahamba, ibisigo n’ibindi. Bakoreshaga ihererekanyabumenyi bafata mu mutwe.
Bitewe n’uburyo bw’ishyinguranyandiko butari buriho muri ibyo bihe, amateka yagiye amenyekana cyane n’abagiye bahiga abandi cyane mu bikorwa by’indashyikirwa. Iyi akaba ariyo mpamvu nyamukuru usanga ibitabo bivuga ku mateka hari aho bidahuza.
Alexis Kagame n’abandi banditsi, bakoze urutonde hagendewe ku bikorwa bikomeye byaranze ingoma ya buri mwami, igereranya ry’igihe cye cyo kwima na bamwe mu bami bo mu bihugu byari bikikije u Rwanda, ibitero bikomeye byagabwe, inzara zateye, impinduka zidasanzwe mu buyobozi cyangwa mu mibereho ya Rubanda n’ibindi.
Mu nyandiko zakozwe, kugeza none, hagendewe kubyo Abiru n’ibisonga by’Abami bagaragaje, Abami b’u Rwanda bakurikiranye n’imyaka bimye ingoma, mu buryo bukurikira kuva mu mwaka wa 1091 kugeza mu wa 1960:
1. Gihanga I Ngomijana (1091-1124)
2. Kanyarwanda Gahima (1124-1157)
3. Yuhi I Musindi (1157-1180)
4. Ndahiro I Ruyange (1180-1213)
5. Ndoba (1213-1246)
6. Samembe (1246-1279)
7. Nsoro I Samukondo (1279-1312)
8. Ruganzu I Bwimba (1312-1345)
9. Cyilima I Rugwe (1345-1378)
10. Kigeli I Mukobanya (1378-1411)
11. Mibambwe I Sekarongoro I Mutabazi I (1411-1444)
12. Yuhi II Gahima II (1444-1477)
13. Ndahiro II Cyamatare (1477-1510)
14. Ruganzu II Ndoli (1510-1543)
15. Mutara I Nsoro II Semugeshi (1543-1576)
16. Kigeli II Nyamuheshera (1576-1609)
17. Mibambwe II Sekarongoro II Gisanura (1609-1642)
18. Yuhi III Mazimpaka (1642-1675)
19. Cyilima II Rujugira (1675-1708)
20. Kigeli III Ndabarasa (1708-1741) Karemera Rwaka : (Ku rutonde ntabarwa
kuko yabaye umusigarira wa Ndabarasa ubwo yarwaraga amakaburo)
21. Mibambwe III Mutabazi II Sentabyo (1741-1746)
22. Yuhi IV Gahindiro (1746-……?)
23. Mutara II Rwogera (1830-1853)
24. Kigeli IV Rwabugili (1853-1895)
25. Mibambwe IV Rutarindwa (1895-1895) Yakorewe kudeta.
26. Yuhi V Musinga (1895-1931)
27. Mutara III Rudahigwa (1931-1959)
28. Kigeli V Ndahindurwa (1959-1960
Bitewe nuko impuguke mu mateka zakoze ubushakashatsi ku bantu banyuranye kugirango zishyire amateka y’u Rwanda mu nyandiko, hari henshi usanga badahuza nko ku myaka ku bikorwa bimwe na bimwe, kuko byari ukugereranya. Akaba ariyo mpamvu bitazagutangaza uguye nko ku gitabo kinyuranya n’uru rutonde.
Twibukiranye ko kandi ko umwami yagiraga ububasha bw’ikirenga mu gihugu cye. Yaricaga agakiza, akagaba akanyaga. Muri make ubuzima bw’abaturage b’igihugu cyose bwabaga buri mu maboko ye. Ikintu cyose cyabaga ari icy’umwami, inka zari iz’umwami, ubutaka bwabaga ari ubw’umwami, abagore babaga ari ab’umwami, abana babaga ari ab’umwami n’ibindi. Iteka yabaga yaciye ryabaga ari ihame ntakuka, rikubahirizwa kuva kubabyeyi kugeza kubana, abuzukuru, abuzukuruza n’ubuvivi bakabitozwa.
Daniel MUKESHIMANA@Umubavu.com
Ndakurahiye iyo mbonye iyi myaka buri mwami yagiye ategeka nkibuka za Kalinda na za Kimumugizi nsanga harashiriye abantu benshi wakubitaho ibyitwaga shiku, uburetwa, ubuhake n’ibindi ngasanga igihugu cyaratakaje abantu batagira ingano dore ko nta n’impuguke zari zihari kiriya gihe ngo zibe zibitseho amakuru nk’ubungubu. Ariko ubu turi mu gihe cy’ikoranabuhanga n’ibyo umuntu yakorera munsi y’ubutaka satelite zirabitahura zikabibika igihe kiregera byose bikajya ahagaragara nka ya mvugo ngo n’uwendeye nyina mu ndaro aramenyekana. Ngaho namwe mukurikije ibiba none m’ubuyobozi musanga igihugu cyarapfushije abantu bangana iki ko dore munyangire yatangiye ubwo abenegihugu banganga gusangira ibyiza by’igihugu harimo za munyangire n’ubundi butindazi bwamariraga abantu ku icumu harimo no guhora inzigo dore ko atari ibya none.
Harahagazwe ariko hejuru y’imbaraga zose hariho imbaraga z’Imana.


text:
Bishop Vuningoma Dieudonne wahoze ari icyegera cya Apotre Gitwaza akaza kwirukanwa muri Zion Temple, aherutse gutangaza ko agiye gusubira muri iri torero akaguma ku ntebe y’icyubahiro ye nk’umwe mu bantu batangije Zion Temple. Apotre Gitwaza yagize icyo avuga kuri ibi byatangajwe na Vuningoma.
- Apotre Vuningoma
’Gutandukana n’umuntu ni ugutera imbere,..icyo nzi gusa ni uko atari uwa Zion Temple-Gitwaza asubiza Vuningoma
Apotre Dr Paul Gitwaza uyobora Zion Temple kuri uyu wa Gatandatu tariki 13/1/2018 ni bwo yagize icyo avuga ku biherutse gutangazwa na Bishop Dieudonne Vuningoma. Apotre Gitwaza yatangaje ibi ubwo yari mu kiganiro cyatambutse kuri Radiyo na Televizion Authentic nyuma yo kubazwa icyo avuga ku biherutse gutangazwa na Bishop Dieudonne Vuningoma.
Apotre Dr Paul Gitwaza yavuze ko Bishop Vuningoma Dieudonne kimwe na bagenzi be birukaniwe rimwe badashobora kugaruka muri Zion Temple, keretse ngo nibabanza gusaba imbabazi na cyane ko usabye imbabazi azihabwa. Ibi yabitangaje nyuma y’ibiherutse gutangazwa na Bishop Dieudonne wabwiye isange.com ko igihe cyo gusubira muri Zion Temple kigeze na cyane ko ngo nta muntu ufite uburenganzira bwo kumwirukana muri Zion Temple mu gihe ari mu bayitangije.
Apotre Dr Paul Gitwaza yatangaje ko gutandukana n’umuntu atari ugucika intege ahubwo ari ugutera imbere. Yavuze ko ibyo Zion Temple yaciyemo byari ibyo kuyikura ku rwego rumwe ijya ku rundi. Yanakomoje kuri Bishop Vuningoma n’abandi birukanywe muri Zion Temple, avuga ko bazongera kuba abakristo ba Zion Temple nibasaba imbabazi. Yagize ati:
Icyo nzi gusa ni uko (Vuningoma) atakibarizwa muri Zion kandi si uwa Zion Temple, ibyo ni ibyo yabwiye abanyamakuru, nabimbwira nzabyumva hanyuma nzamenya igikurikira. Umuntu wese iyo asabye imbabazi arazihabwa, ibyo kongera guhabwa inshingano byo byaza nyuma yo guhabwa imbabazi. Zion Temple ibibazo yaciyemo byari ibyo kuyikura mu rwego rumwe ijya mu rundi ni yo mpamvu tutabashije kwiheba, ni ukuvuga ngo bamwe kugenda abandi bagasigara si igitangaza, kuko aho hose byarahabaye muri Bibiliya. Gutandukana n’umuntu ni ugutera imbere si ugucika intege.
Tariki 12/11/2017 ubwo yari yatumiwe mu muhango wo kwimika Apotre John Poda Bihashya uyobora itorero Christian worship Center, Bishop Dieudonne Vuningoma yabwiye abanyamakuru ko kuri ubu ari umwe mu bayobozi b’Ihuriro nyarwanda ry’Amatorero n’Amadini (Rwanda Religious Leaders forum). Yanze gutangaza itorero asigaye abarizwamo nyuma yo kwirukanwa muri Zion Temple, ahubwo ashimangira ko nta muntu wigeze amwirukana muri Zion Temple mu buryo bwemewe n’amategeko na cyane ko ngo nta muntu ufite uburenganzira bwo kwirukana umuntu uba waratangije umuryango (Founder). Yagize ati:
Nitwa Bishop Vuningoma Dieudonne ndi umwe mu bayobozi b’Ihuriro nyarwanda ry’Amatorero n’Amadini (Rwanda Religious Leadres forum). Ndi umwe mu bashyizeho umuryango Authentic word Ministries Zion Temple mu Rwanda no mu mahanga. Kubera ko twahuye n’utubazo, kandi tuba hose, twabanje nk’aba Bishop kwishyira hamwe, twagiye gusenga ariko igihe cyo gusenga cyarangiye, ngiye gusubira mu murimo.
Bishop Vuningoma avuga ko ari umwe mu batangije Zion Temple bityo ngo kuba yarirukanywe muri iri torero, ni ibintu asanga bitarizweho neza kuko ngo nta muntu ushobora kwirukana uwatangije umuryango. Ikindi ashingiraho ni uko ngo nta baruwa imwirukana yahawe yemewe n’amategeko. Yunzemo ko bari gutegura ikiganiro n’abanyamakuru kizavugirwamo ibyo aba birukwanywe bafata nk’ukuri. Yasoje avuga ko kuba bari bacecetse atari uko badafite ibyo kuvuga ahubwo ngo bari bategereje igihe cy’Imana na cyane ko bamaze igihe basengera mu Mwuka umwe nk’aba Bishop birukanywe ariko ngo magingo aya igihe cyo gusenga cyarangiye, bagiye gusubira mu murimo muri Zion Temple. Yagize ati:
Zion ariko ni twe twayitangiye, ndumva tunayisubiyemo nta cyaha cyaba kirimo cyane ko nta rwandiko dufite rutwirukana muri Zion Temple mu buryo bw’amategeko kandi ntabwo wakwirukana founder burya amateka ntabwo uyahindura, umuntu watangiye umuryango ntabwo umwirukana, umwirukana se gute, ntabwo bisobanuka mu mategeko. Tuzabahamagara (abanyamakuru) tuzakora press conference mu gihe kiri imbere tubivuge rwose kuko twaracecetse ariko guceceka kwacu ntabwo ari ukuvuga ko ntacyo tuzi, ko ntacyo tubona, ko ntacyo twavuga, igihe kiri hafi tuzabivuga.
Bishop Vuningoma avuga ko nta muntu ufite uburenganzira bwo kumwirukana muri Zion Temple yatangije
Twabibutsa ko nyuma y’intambara n’amakimbirane byamaze igihe muri Zion Temple ndetse bikanavugwa ko Apotre Dr Paul Gitwaza yari agiye guhirikwa ku butegetsi na bamwe mu bari ibyegera bye, tariki 7 Gicurasi 2017 ni Apotre Gitwaza yafashe umwanzuro wo kwirukana burundu bamwe mu bari ibyegera bye atangaza ko nta torero na rimwe rya Zion Temple ku isi bemerewe kubwirizamo. Yunzemo ko bazajya bagera muri Zion Temple nk’abashyitsi.
Aba Bishops birukanywe muri Zion Temple ni Bishop Dieudonne Vuningoma, Bishop Bienvenue Kukimunu, Bishop Claude Okitembo Djessa, Pasiteri Kamanzi Patrick na Bishop Richard Muya. Apotre Paul Gitwaza yabwiye abakristo be ko impamvu yirukanye bamwe mu ba Bishops bari ibyegera bye ari uko bitwaye nabi bakanga umurimo. Yakomeje avuga ko bari batangiye gushaka uko bakuraho Zion Temple burundu. Ubwo yabirukanaga, Apotre Gitwaza yagize ati:
Mpagaze aha kugira ngo mbabwire ko nyuma y’ibi byose Bishop Bienvenue Kukimunu, kuva uyu munsi ntazongera kuvuga ubutumwa muri Zion Temple zose kuko yarahemutse, Pastor Claude Okitembo Djessa wamushyigikiye na we ni uko ntazongera kuvuga ubutumwa muri Zion Temple zose, Bishop Dieudonne Vuningoma na Bishop Richard Muya nabo nuko ntibazongera kuvuga ubutumwa muri za Zion Temple aho ziri hose, Patrick Kamanzi ntazongera kuba pasiteri muri Zion Temple.
Twifashishije inkuru ya inyarwanda.com
Ibitekerezo
Ariko harya ubu ngo barapfa UMURIMO W IMANA? Ntibazongere kuvuga iryo jambo....bajye bavuga ko bapfa..Inda .ubutunzi....icyubahiro. Yesu bamukure mu kanwa kuko ntawe bagira mu mutima!! Leave Jesus Alone plz Kanda hano umusubize
Intumwa y'Imana humura Iyaguhamagaye ni iyo kwizerwa no kubikora izabikora ubwo babuze icyerekezo bagarutse kugutesha imutwe. Kanda hano umusubize
Uwiyita Apotre Gitwaza,nareke Bishop VUNINGOMA nawe yishakire umugati.Kuko bombi nta numwe ukorera imana,ahubwo baba bashaka ubukire gusa.Birambabaza kubona abantu benshi batazi icyo Bible yigisha,bakibeshya ko ibyo pastors bigisha bihagije.Nyamara baba bagusha ku Cyacumi.Ntabwo bazi ko ICYACUMI cyari kigenewe gusa ABALEWI kubera impamvu yumvikana dusanga muli Kubara 18:21-28.Ntabwo bazi ko YESU yasize asabye Abakristu nyakuri gukorera imana ku buntu nkuko we n'abigishwa be babigenzaga.Bisome muli Matayo 10:8.Ntabwo bazi ko Intumwa za Yesu zabwirizaga zidasaba amafaranga.Bisome muli Ibyakozwe 20:33.Ntabwo bazi ko iyo wahaga amafaranga Abigishwa ba Yesu,bakubwiraga ngo "Gapfane n'ayo mafaranga yawe".Nabyo bisome muli Ibyakozwe 8:18-20.Nkuko Bible ivuga muli Romans 16:18,aba ba Apotres/Bishops/Pastors bakoresha akarimi keza kugirango barye amafaranga y'abantu. Abakora ibyo imana itubuza,bakigira abantu b'imana,Bible ibita Ibirura byiyambika uruhu rw'intamba (Wolves which come in sheep's covering).Bisome muli Matayo 7:15. Kanda hano umusubize
None ubwo wowe iyo bible uzi niyo iguhishurira neza ko bose ntawe ukorera Imana???? Ubwo ubaye uyizi koko wowe wahangara gutunyuka kuvuga gutyo? Banza utukore umugogo uri mu ijisho ryawe ubone gutinyuka Uwasinzwe watoranyijwe. Kanda hano umusubize
Abapastor basigaye bagira na amakimbirane ukibaza ijuru tujyamo cyangwa Umwuka utuyobora bigaca intege abashaka kuza kuri Yesu Twikosore Kanda hano umusubize
Rwanda Nziza dore igihe cyagyeze urasiwe n'umucyo w'Imana icyo twitaga umucyo kigiye gutsindwa, kandi Mana yacu ushimwe ko umucyo wawe uri kubayobozi biki gihugu ibyo bikagaragara kubikorwa byiza turebesha amaso.amen Kanda hano umusubize


text:
Ku bufatanye bw’akarere ka Bugesera n’umushinga ushishikariza abana gushaka ibisubizo bo ubwabo babigizemo uruhare (Chirdren Voice today) abana bo mu mirenge ikora ku kibuga mpuzamahanga cya Bugesera tariki 19 Mutarama 2018 bahuriye mu murenge wa Juru. Hari mu rwego rwo gukangurira abana b’abangavu kwirinda inda zitateganyijwe.
Umuyobozi w’Imiyoborere Myiza ku Karere Sebatware Magellan yavuze ko abana bashukwa n’abantu bakuru bakabashora mu ngeso z’ubusambanyi. Binyuze mu mikino ndetse n’ubutumwa bunyuranye, abana bari hamwe n’abantu bakuru bahujwe no kuganira ku buryo bunyuranye bashukishwa ibintu bitafite icyo bibafasha hagamijwe kubashora mu basambanyi.
Nk’uko Niturinda Etienne Umuhuzabikorwa w’umushinga Plan Rwanda yabisobanuye ikibuga cy’indege , Umuhanda wa gari ya moshi bizaba biri mu karere ka Bugesera. Akomoza ku bana bivugwa ko baniye ababyeyi batangira bifuza ibirenze ibyo ababyeyi bafite. Niturinda yakomeje avuga ko abana muri iki gihe barimo kwangirika baterwa inda batifuza bityo ejo h’igihugu kakaba habura. Yabwiye abana ati : “Ntabwo amajyambere yatwegereye ari ayo kwica abana; abantu babashukisha ibitabafitiye umumaro bagamije kubasambanya’’.
Nk’uko Gakwaya Jean Marie Vianney yabisobanuye , icyo gikorwa cyo gukangurira abangavu kwirinda inda zitateganyijwe kizakomeza mu karere ka Bugesera. Cyatangirijwe mu mirenge ya Juru, Nyamata, Mwogo na Mayange. Imirenge ihuzwa hakurikijwe ibyo ababyeyi bafata nk’intandaro yo ishora abana mu busambanyi. Bityo message ikarushaho kumvikana bafatiye ku ngero zifatika. Iyo mirenge yahujwe yose ikora ku kibuga cy’indege.


text:
Kamonyi: Abafatanyabikorwa mu iterambere barasabwa kwiyemeza ibikorwa babashije
Byagiye bigaragara ko bamwe mu bafatanyabikorwa biyemeza ibikorwa ariko ntibabigereho, bitewe ahanini n’ingengo y’imari idahagije kuko benshi bacungira ku baterankunga. Ubuyobozi bwa JADF bukaba busaba abafatanyabikorwa kwiyemeza ibikorwa bike ariko bakazabikora neza.
Mu nama nyungurana bitekerezo y’ Ihuriro ry’abafatanyabikorwa mu iterambere ry’akarere ka Kamonyi (JADF), abafatanyabikorwa bahamagariwe gutanga gahunda y’ibikorwa bazakorera mu karere mu gihe cy’umwaka wa 2012/1013 ariko bakiyemeza ibyo bafitiye ubushobozi.
umunyamabanga uhoraho wa JADF Kamonyi Tuyizere Thadée , avuga ko mu bibazo abafatanyabikorwa bahura nabyo harimo icyo kubura amikoro yo kurangiza ibyo biyemeje kuko abenshi muri bo bakoresha inkunga bahawe n’indi miryango.
Ibyo ariko ngo ntibikwiye kuba imbogamizi kufatanyabikorwa, kuko intego ya JADF ari ukungurana ibitekerezo. Umuyobozi wungirije wa JADF Karangwa Charles aragira ati†iyo duteraniye hano mu ihuriro twese ibitekerezo byacu birareshya nta kuvuga ngo umuryango ufite ibikorwa by’amafaranga menshi ufite icyo urusha ufite amafaranga makeâ€.
Arasaba abafatanya bikorwa gushyira hamwe bagahana amakuru y’ibyo abagenerwabikorwa bo mu mirenge bakoreramo bakeneye.
Naho Uwineza Claudine, Umuyobozi wungirije w’akarere ka Kamonyi Ushinzwe ubukungu, imari n’iterambere akaba ari na we muyobozi wa JADF, avuga ko icyo ubuyobozi bukangurira abafatanyabikorwa, ari ukwiyemeza ibikorwa bizeye ko bazabonera ubushobozi kandi bizahindura imibereho y’abaturage. Ati†wenda bagakorera mu murenge umwe aho kujya mu mirenge myinshi ariko ibikorwa bya bo ntibigaragare.
Uyu muyobozi aremeza ko abafatanyabikorwa bafite uruhare runini mu iterambere ry’akarere ka Kamonyi, kuko bagaragara cyane mu guteza imbere ubuhinzi n’ubworozi, uburezi, ubuzima n’imibereho myiza y’abaturage.


text:
Nyamasheke: Umutekano usigaye ureberwa mu mibereho myiza y’abaturage- Spt Mpumuro
Umuyobozi wa polisi mu karere ka Nyamasheke yabwiye abaturage ko umutekano wabo usigaye ushingiye ku mibereho myiza y abo n’iterambere ryabo, bikaba ariyo mpamvu igipolisi cy’u Rwanda gifatanya n’abaturage mu iterambere yabo kandi kinabafasha gucunga umutekano.
Ibi yabivuze ubwo hasozwaga igikorwa cyo kubakira abaturage bo mu mudugudu wa kamuhoza mu kagari ka Mariba mu murenge wa Nyabitekeri, mu bufatanye bwa polisi n’abaturage, kuri uyu wa gatatu tariki ya 10 Kamena 2015.
SPT Mpumuro Albert yabwiye abaturage ko umuturage ubayeho neza agira n’umutekano, bityo akaba ari imwe mu mpamvu polisi igira uruhare mu kubasha kwiteza imbere ariko kandi abibutsa ko bakwiye gufata iya mbere bakagira uruhare rwa mbere mu kwigira.
Yagize ati “ntabwo dukwiye kuba tugenderera abaturage kuko hari ibyaha bihari ahubwo dusigaye tuza no kubafasha kwiteza imbere nk’uko twaje kubakira aba ngaba, umuturage uteye imbere ntiyishora mu byaha, ndabasabye ngo mushyireho akanyu mujye muterwa inkunga ku byo mutishoboreye ariko ibyo mushoboye namwe mubyikorereâ€.
Abaturage bubakiwe bishimiye cyane kuba bavuye ahantu hafi babaga bakaba bagiye gutura neza, bavuga ko iki ari igikorwa cyerekana ubufatanye n’ubumwe abaturage bafitanye n’abashinzwe umutekano wabo.
Segatare Dominique yagize ati “ndanezerewe nabaga ahantu habi n’umuryango wanjye ariko tubonye aho kuba, ubufatanye na polisi yacu bunkuye mu bwigunge n’umuryango wanjyeâ€.
Adolphe Kanamugire ushinzwe imiyoborere myiza mu karere ka Nyamasheke wari intumwa y’akarere yasabye abaturage kubyaza umusaruro aya mahirwe bahawe yo kunganirwa na polisi, abasaba kurushaho gukora biteza imbere kandi basigasira umutekano.
Muri iki cyumweru cyahariwe polisi, “Police weekâ€, abapolisi n’abaturage bafatanyije kubakira abaturage babaga mu manegeka, ababaga muri nyakatsi n’abandi babaga ahantu habi bagera kuri 9, batanu kabaka bahomewe inzu kuri uyu munsi abasigaye bakazahomerwa muri iki cyumweru cyizarangira tariki ya 16 Kamena 2015.


text:
Kigali: Abafite ibibanza barasabwa kubyubaka
Yanditswe na KAYITARE JEAN PAUL
Ubuyobozi bw’Umujyi wa Kigali burasaba abafite ibibanza muri uyu mugi bafite ibyangombwa byo kubaka n’abatangiye kubaka bagahagarara, ko bakubaka, kuko biteza umwanda n’umutekano muke mu mugi.
Ibi byagarutsweho na Busabizwa Parfait, umuyobozi w’Umujyi wa Kigali w’agateganyo, ejo hashize ku wa 25 Mata 2018. Yavuze ko abafite ibibanza kimwe n’abari baratangiye kubaka bakabihagarika bakwihutira kubaka kuko ngo biteza umutekano muke n’umwanda.
Busabizwa Parfait yagize ati “Abafite ibibanza bafite icyangombwa cyo kubaka bubake kuko biradutera ikibazo, hari ibibanza bimaze kuba umwanda, ubona bimaze imyaka nta we ubyubakamo biri aho, birimo ibihuru ndetse hari n’ahandi biteza umutekano muke kubera ko murabona ko ikibanza hari abantu bagenda bakakibika bagashyiraho amabati ukagira ngo agiye gutangira kubaka warungurukamo ugasanga ni ibigori byatangiye kumera. Biraduteza rero umutekano muke”.
Akomeza avuga ko hari n’abandi batangiye kubaka bageza hagati bagahagarara, akavuga ko ibyo nabyo ari umwanda kandi binateza umutekano muke.
Ubuyobozi bw’Umujyi wa Kigali bugaragaza ko hari amategeko ashobora gutuma bwambura ibyo bibanza ba nyirabyo ariko ko ngo nta mpamvu yuko babibambura ahubwo bugasaba ko abashoramari bafite ibyangombwa babyaza umusaruro ibibanza bafite bityo barinde Umujyi wa Kigali umwanda n’umutekano muke.
Umujyi wa Kigali kandi ubu wakoze amavugurura mu bijyanye n’imyubakire. Busabizwa asobanura ko aya mavugururwa azafasha kugabanya ibisabwa kugira ngo umushoramari abone icyangombwa cyo kubaka, bikava mu byiciro 15 bikaba 7 no kugabanya iminsi 113 kugera kuri 55 kugira ngo umuntu abone ibisabwa byose kandi bikazagabanya ikiguzi ibi byose byatwaraga.
Aya mavugururwa agamije kugabanya isiragira ryagaragaraga kugira ngo umuntu abone icyangombwa cyo kubaka no kugabanya iminsi yo kubona icyangombwa cyo kubaka. Biteganyijwe ko aya mavugurura azashyirwa mu bikorwa mu kwezi kwa Gicurasi uyu mwaka.
Bimwe mu bizashingirwaho muri aya mavugurura ni uko hazajya hakurikizwa ingaruka umushinga wo kubaka inzu ushobora kugira ku bidukikije, imishinga y’inzu ziciriritse n’iz’ububiko ntibisaba isuzuma ry’ubutaka kugira ngo umuturage abone icyangombwa cyo kuzubaka.
Abagiye gutangira kubaka ntibazajya basabwa kumenyesha ibiro bishinzwe ubutaka mu gihe bagiye gutangira kubaka nyuma yo kubona icyangombwa, aha akaba ari ho ubuyobozi bw’umujyi buhera busaba abafite ibibanza kubyubaka ndetse n’abari barahagaze kubyubaka bagakomeza imirimo yabo kuko aya mavugururwa araborohereza.
Ubuyobozi bw’Umujyi wa Kigali buratangaza ko mu myaka itanu ishize umugi washyizeho ingamba zo gufasha ishoramari mu myubakire no kunoza imitangire ya serivisi mu rwego rwo gushyira igishushanyo mbonera cy’umugi mu bikorwa.
TANGA IGITEKEREZO
Leave a Reply
Be the First to Comment!


text:
UMUHANZI FEARLESS MURI TOP 5 SAI
Mu mazina ye nyakuri, yitwa MBARUSHIMANA Claude, akaba yaravutse ku itariki ya 1/1/1991, mu Murenge wa Muhoza, ho mu Karere ka Musanze, ni naho abarizwa kugeza ubu.
Uyu muhanzi yatangiye gukunda muzika kuva akiri umwana, ndetse yanaririmbye mu makorali atandukanye yo mu Idini y’Abaporotesitanti, yo muri aka Karere.
Guhera mu mwaka wa 2010, yatangiye guhimba indirimbo, mu mwaka wa 2012 nibwo yasohoye indirimbo ye ya mbere yise “UBUZIMA”, ayikoreye muri TOP 5 SAI Studio. Indirimbo ze ziri mu njyana ya HIP POP kandi si Gospel, n’ubwo yaririmbye Igihe kirekire mu makorali ya gikirisitu. Nyuma y’indirimbo “Ubuzima”, yashyize ahagaragara izindi ebyiri (2) z’amajwi “Inzitane n’Intumwa”, akaba afite n’indi yise “Ubuzeho” ikirimo gutunganywa muri studio, ikazasohoka mu gihe gito.
Avuga ko yahisemo kuririmba muri iyi njyana kuko ayumva nk’injyana ikesha umutima; ni injyana imuha uburyo bwo kuvuga ibyo atekereza n’ibyo abona bibi cyangwa byiza, kandi akabasha kuyitangiramo ubutumwa yumva bwafasha abantu kubana neza kandi mu mahoro.
Fearless yahisemo TOP 5 SAI nka Studio yamufasha gutunganya ibihangano bye kuko ayibonamo ubushobozi buhagije bwo kumutunganyiriza ibihangano ku buryo bw’umwuga, ikaba kandi ari studio abona imufasha gutera imbere no guteza imbere impano ye, cyane cyane ko imufasha mu buryo bwa promotion kandi nta kiguzi.
Fearless arateganya gusohora izindi ndirimbo mu buryo bw’amajwi ndetse n’amashusho, dore ko afite nyinshi zanditse, atarabasha gutunganya muri studio, ariko abona nta mpamvu yo gucika intege kuko ngo n’ubwo urugendo ari rurerure, buri ntambwe ateye iba imwegereza agasongero.


text:
Umugabo wanjye hanze ni umukiristu ukomeye mu rugo akaba intare
Mfite umugabo tumaranye imyaka 12 kuva twabana nta mahoro nigeze ngira kuko ibyo nkora byose biba ari urwiyerurutso . gusa ikimbabaza nuko hanze bamuzi nk’umuntu w’umukristu ukomeye mu rusengero dusengeramo ndetse agitangaje benshi baza kumugisha inama iyo bafitanye ibibazo n’abo bashakanye.
Nakomeje kwihangana nkasenga ngo Imana nkorera indengere ariko hari ubwo numva ntangiye gucika integer mbitewe n’uburyo azi kwiyoberanya cyane.
Ibanga rye nijye n’abana turizi kuko nabo arabakubita akabwira nabi cyane ku buryo hari ubwo bambaza impamvu papa wabo atabakunda ahora ababwira nabi.
Iyo hari inshinganzo ziri butume agaragara nabi hanze nko gutanga amafaranga y’ishuri, kugura imyend ango tugende dusa neza n’ibindi aarabikora ariko byaba ari ibyo mu rugo bwite akabyanga. Ashobora kwakira abashyitsi ariko namusaba amafaranga y’amata y’umwana akayanyima.
Agira amahane cyane mu rugo ku buryo akantu gato kamurakaza akarwana, kandi yamara kurenga umuryango agatangira hose ngo Yesu ashimwe.
Maze kurambirwa imikino ye ku buryo mba numva nahindura naho nsengera ngo ntakomeza kubona uko yiyoberanya ku bantu.
Mumbabarire mungire inama kuko umuntu nk’uwo abantu baziho ubunyangamugayo nawe abyiyita usanga mbura aho mpera.
Agasaro.com
Ibitekerezo byanyu
-
-
-
mwiriwe neza muvandi ?birumvikana ko ubabaye kandi ufite ishingiro. niba agira amahane cyane, wakwifashisha ababyeyi be, ukamusaba ko mubasura, wabona ushobora kugira icyo uvuga ukababwira. ibyo wabikora igihe afite ababyeyi. niba atabafite wamusaba ko muganira ukmutinyuka ukamubwira agahinda kawe.
komera natwe turagusabira kugira ubutwari.
dusabirane
-
Sha ihangane ndumva duhuje ikibazo. Gusa uwanjye ntasenga cyane ariko anyicira ku rwara nk’inda. Yiyambika neza, akamenya gusengerera abantu, kandi iyo turi kumwe anyita cherie twataha ntatume ngoheka. Ngizo inkoni, ibitutsi, kuburyo nsigaye ntanguranwa no kurya hakiri kare ngo ataza kubintesha. Gusa byose mbyereka Imana nayo ikankomeza umutima.
-
-
-
yewe gusa ihangane mubigeragezo niyo haboneka igisubizo umenyekk
iyo ugiye kurambirwa igisubizo kiba kiri hafi nanjye ndubatse ibigeragezo ntibibura mubuzima kandi wibuke ko uwiteka yavuze ko azatugeragereza mubyo dukunda kugirango arebe aho ukwihangana kwacu kugarukiye shikama wicika intege ubwire nabana bawe bagufashe mumuture Imana azahinduka inshaallah
-
-
-
Ubwo atinya amaso yo hanze uzakore kuburyo afatirwa mucyuho wenda agukubite hari umukuru witorero ryanyu ataziko ahari abone aguweho arwana. uzareba kuko nawe uzahita umumuregera. uzahaguruke aho umubwiye KO utagishoboye kwihangana KO byongeye uzafata icyemezo. KD nimiryango yanyu igomba kumenya ikibazo mufite. bene abo bahindurwa nabo batinya kuko baba bagira izima.
-
senga imana umwerere imbuto umusengere umwubahe umucire bugufi kuko hariho igihe mubona umugabo yitonda mukamwogeraho uburimiro mukamusuzuguza abana mukaba ibikoresho bya satani agahitamo gukubita uwo satani akoreramo mwubahe utoze abana kumwubaha bizacamo wigeze ubona aho umuntu yitongana wenyine akagera aho arwana ? oya oya ca bugufi mama bizatungana.
-
Reka nce uyu mugani "Ntugace urubanza rwumukobwa wawe umukwe wawe atarahagera". Rero nshuti yacu inama nakugira ni 2.
1. Iyambere nukubanza wowe ukisuzuma cyane ukareba niba imyitwarire yumugabo wawe ntaruhare uyigiramo. Niba ashobora kuba ntamakemwa kubandi ikigaragara nuko byashoboka ko yaba muzima no murugo. Mwicare muganire, umenye ibimubangamira nawe umubwire ibikubangamira kandi niba bigukundiye ufate intambwe yambere uharanire icyazana amahoro. Mukwisuzuma uhere kubyitwa bito urugero : umwakira ute yaje murugo, iyo ufite ibikubabaza ubimubwira ute, ese mubijyanye numubano muburiri bigenda bite, ese iyo mufite ibibazo bigenda bite, abana ubatoza ute kubaha se, ese ubabwira ayahe magambo, nibindi. Niba umugabo wawe adafite izindi ngeso mbi bikaba ari amagambo no kuba hari ibyo adashobora gutanga murugo ariko hanze akaba mwiza ndetse akagira nibyo akora murugo, nibyiza ko usuzuma ukamenya niba ntaruhare ufite muburyo mubaho murugo rwanyu.
2. Niba koko ateye atyo ntako utagize ngo ahinduke, kandi ukaba ubona rwose ntaruhare naruto mubikubaho, komeza wowe usenge Imana wihanganire kubabara ariko wirinde ukore ibyiza kurushaho. Burya nabonye ikiza kinesha ikibi, igihe kizagera ahinduke kandi naho atahinduka ntabwo uzasenya urugo rwawe uzarwubaka neza ndetse igihe nikigera uzasoroma imbuto zimirimo myiza wakoze. Abantu turarushya ariko tugomba kumenya ko hamwe no gukora neza ibibi bivaho bikaganzwa ibyiza kandi ibyiza bitanga umunezero namahoro. Ihangane bizarangira, nubwo wagenda ugashaka undi uzasanga hari ibyo utamwishimiyeho nawe nkuko wajyaga ubona umuvandimwe wawe ukunva hari ibyo utishimiye kuriwe ugomba kumenya ko uwo mutavukanye ugomba kumwihanganira kuko uba ufite byinshi utamuziho.
Imana iguhe imbaraga zo gutsinda.
-


text:
Uko wita ku ndabyo z’ amaroma
Indabyo zose zikinera kuzitaho mu kuzigirira isuku,kuzivomerera,kuzifumbirira n’ibindi kugira ngo zikomeze kugaragaza ubwiza bwazo Imana yazihaye. Uyu munsi turababwira ku ndabyo z’amaroma. Amaroma ni indabyo zifite ibibabi binini cyane by’icyatsi bikera ururabo runini rw’umweru. Ni indabyo zimaze igihe zitegurwa mu Rwanda .
Aho amaroma aterwa
Izi ndabo ziterwa ahantu hahora hagera amazi twavuga nko hafi y’aho bavomera , cyangwa aho amazi yo gukoropa aca (iyo udakoresha imiti myinshi yo gukoropa kuko yazangiza).
Uko zitabwaho
Kuzitaho ni ugukoramo n’intoki ukagenda ukuramo ibindi byatsi byaba byameze hafi yazo,ugakuramo imyanda ndetse ukanakuraho ibibabi byangiritse. Zigaragara neza iyo zifite isuku kuburyo bibabishimishije kuzireba.
Byanditswe hifashishijwe ushinzwe kwita ku busitani (jardinier )wabigize umwuga.
Indabyo z’ amaroma
Uko wita ku ndabyo z’ amaroma
Labels: gutaka ubusitani


text:
Iri rimbi riherereye mu Kagari ka Ruhunda ryaguzwe mu misanzu y’abaturage ingana na miliyoni zisaga eshatu z’amafaranga y’u Rwanda kuko buri muturage wo muri aka kagari yatanze ibihumbi bitanu.
Aba baturage bemeza ko babangamiwe n’uko aho iryo rimbi riherereye ari ku rutare kuko mu gihe baje gushyingura usanga n’abacukura nta muntu ujya urenza metero y’ubujyakuzimu kubera uburyo ubutaka bwaho bukomera.
Bamwe mu baganiriye na Radiyo Flash FM, bemeza ko kudacukura metero irenze imwe bituma usanga mu masaha ya nimugoroba hari imbwa ziza zigataburura imibiri y’abashyinguwe muri iryo rimbi bityo bagasaba ubuyobozi kubashakira aho ryimurirwa.
Umwe yagize ati “ Dufite impungenge kuko urumva nko kujugunya uwawe, si ukumushyingura. Umuntu ntabwo aba yizeye umutekano we. Turasaba ubuyobozi ko bwadufasha rikimurwa abacu bakajya bashyingurwa mu cyubahiro.”
Undi mugore ati “Kuhacukura byonyine ni ikibazo kuko twagiyeyo abantu birabananira birirwayo; ariko wowe uzi gushyingura umuntu wawe ukazasanga imbwa zaramuriye?”
Ubuyobozi bw’umurenge wa Gishari bwateye utwatsi ibyo abaturage bavuga
Umunyamabanga Nshingwabikorwa w’Umurenge wa Gishari, Marc Rushimisha , we avuga ko ibivugwa n’aba baturage atari ukuri kuko ngo na we yahageze agasanga nta kibazo hatwaye.
Yagize ati “ Kugeza uyu munsi nta na rimwe nigeze numva ko imbwa zagiye ku irimbi zijya gutaburura, ni ahantu nyobora urumva sinabiyoberwa. Njye navuga ko nta shingiro bifite kubera ko maze kubikurikirana, negereye Umunyamabanga Nshingwabikora w’Akagari mubaza uko irimbi ryaguzwe arabinsobanurira ananyereka inzego bafatanyije kurigura nsanga byanyuze mu buryo bwemewe n’amategeko.”
Yakomeje atangaza ko kugira ngo iri rimbi rigurwe habanje kubaho ibiganiro hagati n’abaturage ndetse hanatorwa komite yabo igomba gukurikirana ibijyanye na gahunda yo kurigura ku buryo na nyuma baje gushyikiriza imyanzuro njyanama y’ako Kagari bishyirwa mu bikorwa ku buryo yemeza ko ibyakozwe byose byakoranywe ubushishozi.
Muri 2013 nibwo Minisiteri y’Ubutegetsi bw’Igihugu yatangaje ko nta Munyarwanda wemerewe gushyingura ahandi hantu hatari mu irimbi rusange hashingiwe ku itegeko ry’imicungire n’imikoreshereze y’amarimbi ryasohotse muri uwo mwaka.


text:
Gicumbi – Abaturage bashima ikinyabupfura cyaranze inkotanyi mu gihe cyo kubohoza igihugu
Siboyintore Evariste atanga ubuhamya bw’uburyo yabanye n’inkotanyi Mu gihe cy’intamabara yo kubohoza u Rwanda abaturage bo mu karere ka Gicumbi bashima imyitwarire y’inkotanyi kuko zaranzwe More...
Ngororero: Abaturage ngo bashimishijwe nuko bibohoye amacakubiri
Mu gihe abanyarwanda bakishimira isabukuru y’imyaka 21 ishize ingabo zahoze ari iza FPR Inkotanyi zibohoye igihugu, abo mu karere ka Ngororero bishimiye ko uko imyaka igenda ishira ariko bibohora ingoyi y’amacakubiri More...
Kamonyi: Barishimira iterambere bagezeho nyuma y’imyaka 21 abanyarwanda bibohoye
Ibirori byo kwizihiza isabukuru y’imyaka 21 abanyarwanda bibohoye, ku rwego rw’akarere abayobozi bifatanyije n’abaturage b’umudugudu wa Kiranzi, akagari ka Kidahwe, ho mu murenge More...
Ntawabona amagambo yo gushimira inkotanyi zabohoye u Rwanda-Izabiriza
Ubwo mu Murenge wa Ngoma ho mu Karere ka Huye bizihizaga isabukuru y’imyaka 21 u Rwanda rumaze rubohowe, Jeanne Izabiriza, umunyamabanga nshingwabikorwa w’Intara y’amajyepfo, na we utuye More...
Nyabihu: Kuva abatsinze urw’amasasu bahari, bizeye kuzafatanya nabo bakibohora burundu ku bukene
Abaturage bo mu karere ka Nyabihu bavuga ko nyuma y’uko ingabo za RDF, zibohoye u Rwanda hagahagarikwa Jenoside yakorerwaga Abatutsi, kuri ubu urugamba rw’amasasu rwarangiye hakaba hasigaye urwo kurwanya More...
Ruhango: Igihe nk’iki kijye kiba umwanya wo kwibuka abamennye amaroso yabo-Min Ndimubanzi
Umunyamabanga wa Leta uhoraho muri minisiteri y’ubuzima Dr. Ndimubanzi Patrick, yasabye abitabiriye umuhango wo kwizihiza umunsi wo kwibohora ku nshuro ya 21 tariki ya 04/07/2015, ko ibyakozwe ari byinshi More...
Gatsibo: Barishimira iterambere bamaze kugeraho nyuma y’imyaka 21 yo kwibohora
Abatwara abantu n’ibintu kuri moto nabo bari bitabiriye uyu muhango Tariki ya 4 Nyakanga buri mwaka, ni umunsi u Rwanda rwizihiza umunsi mukuru wo kwibohora. Nyuma y’imyaka 21 u Rwanda rubohowe n’Ingabo More...
Gisagara: Ibyo bagezeho nyuma yo kwibohora ni intangiriro y’ibindi byinshi
Abatuye Gisagara baratangaza ko ibyiza bagezeho nyuma yo kwibohora ubuyobozi bubi, ari intangiriro y’ibindi byinshi bari kugenda baganaho. Ibi babitangaje bizihiza umunsi wo kwibohora tariki ya 4/07/2015 More...
Gicumbi – Abaturage bashima ikinyabupfura cyaranze inkotanyi mu gihe cyo kubohoza igihugu
Mu gihe cy’intamabara yo kubohoza u Rwanda abaturage bo mu karere ka Gicumbi bashima imyitwarire y’inkotanyi kuko zaranzwe n’ibikorwa by’urukundo byo kubafasha guhangani n’ibihe More...
Nyaruguru: Abaturage bibohoye ingoyi y’inzara
Bamwe mu baturage batuye mu karere ka Nyaruguru baratangaza ko bibohoye ingoyi y’inzara ubusanzwe yari yarabaye akarande muri aka gace, ubu ngo bakaba basigaye beza, bagatunga imiryango yabo ndetse bakanasagurira More...